
МОТИВИ

ОТНОСНО: проект на Наредба за общите условия за провеждане на конкурсите за предоставяне на средства от Националния фонд „Култура“, за допустимост на разходите, за оценка на проектите и за тяхното изпълнение

[bookmark: _Hlk167460343]Причини, които налагат приемането на Наредба за общите условия за провеждане на конкурсите за предоставяне на средства от Националния фонд „Култура“, за допустимост на разходите, за оценка на проектите и за тяхното изпълнение:
Съгласно разпоредбата на чл. 32а, ал. 1 от Закона за закрила и развитие на културата (ЗЗРК), в сила от 23.02.2024 г., общите условия за провеждане на конкурсите, за допустимост на разходите, за оценка на проектите и за тяхното изпълнение се определят с наредба на министъра на културата, съгласувана с министъра на финансите. 
Проектът на Наредба урежда правилата за предоставяне на публични средства на бенефициенти на Националния фонд „Култура“; състава на комисиите за оценка на проектните предложения, изискванията към кандидатите, участници в конкурсната процедура, както и работата на оценителните комисии; условията за сключване на договор за финансово подпомагане с бенефициентите на Фонда. Уреждат се детайлно актовете и документите, които органите на фонда утвърждават и издават за провеждане на конкурсните процедури. Предвидено е, че при провеждане на конкурсната процедура се осъществява оценка на всяко проектно предложение, която включва оценка на административно съответствие и допустимост и експертна и финансова оценка. Уредено е класирането на всички проектни предложения, чиято оценка е по-голяма или равна на минимално допустимата, определена по съответната конкурсна процедура, както и определянето на проектите, за които ще бъде предоставено финансово подпомагане. 
Настоящият проект изпълнява индикатор в рамките на проект № 42 „Развитие на културните и творчески сектори“ по Националния план за възстановяване и устойчивост, дейност 1.1. „Законодателна промяна в правната рамка на Националния фонд „Култура“ за изпълнение на инвестиция C11.I6 „Развитие на културния и творческия сектори“, от Механизма за възстановяване и устойчивост. Очаква се изпълнението на индикатора да повиши ефикасността и прозрачността на публичните разходи за култура и включва преразглеждане на организацията и на управленската структура на Фонда. Индикаторът следва да бъде изпълнен чрез влизане в сила на нормативния акт.
Същевременно в момента се изпълнява на напреднал етап обществена поръчка по „Разработване и внедряване на електронна система със софтуерно решение за улесняване на всички операции във вътрешните и външните административни процеси на Националния фонд „Култура“. Настоящият проект е в съответствие с вече изготвените и приети двустранно документи, залагащи процесите в бъдещата електронна система.
Основна цел на предлагания проект на наредба е да се създадат ясни правила за обявяване и провеждат конкурсите, както и правилата за изпълнение на проектите и тяхното отчитане. С приемането на наредбата ще се увеличат ефективността, ефикасността и целесъобразността на действията на Националния фонд „Култура“, като се вземат предвид настоящите предизвикателства, потребности, очаквания и възможности пред сектора на културните и творческите индустрии. 
Финансови и други средства, необходими за прилагането на новата уредба:
Прилагането на наредбата не изисква допълнителни финансови средства и няма да доведе до пряко или косвено въздействие върху държавния бюджет.
Очаквани резултати от прилагането на проекта на Наредбата: 
Предлаганият проект на наредба като резултат ще доведе до:
1. създаване на ясни условия за кандидатите;
2.постигане на целта на закона, при провеждане на конкурсните процедури.
Анализ за съответствие с правото на Европейския съюз:
С проекта на наредба не се въвеждат разпоредби от правото на Европейския съюз, поради което не се налага изготвяне на справка за съответствие с европейското право.

